Da bi Komisija odgovorila na te zahteve, je preučila vse razpoložljive dokaze. Ker se je zakonodajna sprememba začela uporabljati šele decembra 2019 in ker je bila analiza izvedena februarja 2021, javno dostopnih podatkov ni bilo mogoče uporabiti. Poleg tega države članice nimajo obveznosti poročanja niti o vidikih, ki bi jih bilo treba oceniti, niti o rezultatih revizij izvajanja sistema rastlinskih potnih listov v državah članicah. Zato je bil edini pristop, ki je bil na voljo za pridobitev dokazov za izpolnitev zahtev glede poročanja, neposreden poziv gospodarskim subjektom in upravnim organom, ki sodelujejo pri upravljanju in izvajanju trgovine z rastlinami znotraj EU, saj prav oni doživljajo zakonodajne spremembe. V ta namen je Komisija pripravila vprašalnik s 70 vprašanji, ki so ga potrdile države članice in združenja EU. Namen vprašanj je bil pridobiti rezultate o izkušnjah, pridobljenih z razširitvijo rastlinskega potnega lista na vse premike rastlin za saditev, ter o stroških, koristih in učinkih za izvedbo analize stroškov in koristi. Vprašalnik je bil poslan 27 NOVR držav članic in PO za certificiranje ter 48 ustreznim združenjem na ravni EU. Združenja na ravni držav članic, izvajalci dejavnosti in splošna javnost so do vprašalnika lahko dostopali prek spletišča GD SANTE. V zadnjenavedenem primeru so Komisija in NOVR EU pomagale oglaševati vprašalnike prek družbenih medijev in drugih kanalov. Skupno je bilo prejetih 177 odgovorov iz 25 držav članic. Stopnja udeležbe se je med različnimi kategorijami deležnikov razlikovala, kot sledi: 24 NOVR, 9 PO za certificiranje iz 7 držav članic, 43 izvajalcev dejavnosti iz 10 držav članic, 44 nacionalnih združenj iz 13 držav članic, 50 odgovorov državljanov iz 5 držav članic in 7 združenj na ravni EU.

V skladu s členom 79(6) Uredbe (EU) 2016/2031 mora Komisija Evropskemu parlamentu in Svetu predložiti poročilo o izkušnjah, pridobljenih pri razširitvi sistema rastlinskih potnih listov na vse premike rastlin za saditev po ozemlju Unije, vključno z jasno analizo stroškov in koristi za izvajalce dejavnosti, in po potrebi priložiti zakonodajni predlog. To poročilo obravnava te zahteve.

V skladu z Direktivo Sveta 2000/29/ES in do leta 2019 se je rastlinski potni list zahteval le za določene vrste rastlin in semen ter nekatere vrste rastlinskega materiala, povezane s posebej opredeljenimi fitosanitarnimi tveganji. Vendar se je pri pripravi nove uredbe o zdravju rastlin (Uredba (EU) 2016/2031) štelo, da sistem rastlinskih potnih listov ne deluje v celoti, in dogovorjeno je bilo, da se bo zahteva, da mora biti rastlini priložen rastlinski potni list, razširila na večji izbor semen in zlasti na vse rastline za saditev. Razširitev sistema rastlinskih potnih listov na vse rastline za saditev je bila dopolnjena z nekaterimi drugimi določbami, namenjenimi krepitvi sistema rastlinskih potnih listov, povečanju njegove trdnosti in zanesljivosti ter izboljšanju njegovega priznavanja pri izvajalcih poslovnih dejavnosti. Glavne uvedene spremembe so bile uvedba usklajene oblike rastlinskega potnega lista; obveznost izvajalcev dejavnosti, da rastlinski potni list priložijo prodajni enoti rastlin ali rastlinskega materiala ali njihovemu paketu, snopu ali embalaži, in obveznosti izvajalcev dejavnosti, da zagotovijo sledljivost rastlin ali rastlinskega materiala in izvajajo preglede za rastlinski potni list.

Zakonodajni okvir EU za zdravje rastlin je v zadnjih skoraj dvajsetih letih, tj. do leta 2019, urejala Direktiva Sveta 2000/29/ES. Direktiva je vsebovala koncept rastlinskih potnih listov kot sprejete oznake, razvite za uravnoteženje proste trgovine z rastlinskim materialom v EU in zaščito ozemlja Unije pred širjenjem nadzorovanih škodljivih organizmov na rastlinah, ki se pojavljajo v EU. Rastlinski potni list se je začel uporabljati pri rastlinskem materialu, ki se premika med državami članicami, in je nadomestil fitosanitarno spričevalo, ki je mednarodni dokument, predviden v Mednarodni konvenciji o varstvu rastlin. Rastlinski potni listi naj bi se uporabljali tudi za premike rastlin znotraj države članice, da bi potrdili skladnost navedenih rastlin z ustreznimi zahtevami zakonodaje EU v zvezi z zdravjem rastlin. Poleg tega naj bi se uradni nadzor rastlinskih potnih listov zdaj izvajal tam, kjer je bil rastlinski material proizveden (v prostorih izvajalca dejavnosti), in ne na meji ali v namembnem kraju, za izvajalce dejavnosti, ki ravnajo z nadzorovanimi rastlinami in rastlinskim materialom ter izdajajo rastlinske potne liste, pa je bila uvedena obveznost registracije.

Analizo Komisije ovirajo trije dejavniki: prvič, prispevek PO za certificiranje, izvajalcev dejavnosti, združenj in državljanov je bil zelo omejen, zato analiza za te skupine deležnikov ne more biti dokončna; drugič, zelo kratek čas med začetkom uporabe različnih določb in zahtevo za povratne informacije, in, nazadnje, vpliv pandemije COVID-19 na trgovino in dejavnosti, povezane s področjem uporabe tega poročila.

Zaradi zgoraj navedenih omejitev v nekaterih primerih ni bilo mogoče sklepati o izkušnjah, pridobljenih z razširitvijo sistema rastlinskih potnih listov na vse premike rastlin za saditev po ozemlju Unije. Ocena stroškov in koristi, povezanih z razširitvijo sistema rastlinskih potnih listov na vse premike rastlin za saditev za izvajalce dejavnosti, je bila izvedena, kolikor je bilo to mogoče zaradi razpršenih povratnih informacij o zahtevanih kvantitativnih podatkih in njihove nerazpoložljivosti iz drugih virov. Namesto tega je bila izvedena poglobljena kvalitativna analiza stroškov in koristi. Nazadnje se je Komisija zaradi tega omejila na opredelitev tem, o katerih je vredno nadalje razpravljati.

2RAZŠIRITEV SISTEMA RASTLINSKIH POTNIH LISTOV NA VSE RASTLINE ZA SADITEV

S členom 79 Uredbe (EU) 2016/2031 je bila uvedena obveznost, da mora biti vsem rastlinam za saditev, razen semenom, za premike po ozemlju Unije priložen rastlinski potni list.

Namen razširitve sistema rastlinskih potnih listov je bil povečati učinkovitost zaščite pred karantenskimi škodljivimi organizmi za Unijo (KŠO), izboljšati pripravljenosti za določitev novih škodljivih organizmov na rastlinah, ki zadevajo EU, ter zagotoviti enotno uporaba politike ter boljše razumevanje in ozaveščenost zadevnih deležnikov. Polovica anketirancev je menila, da je ta razširitev pozitivna za povečanje sledljivosti rastlin, večina deležnikov pa je večinoma menila, da se je učinkovitost zaščite pred KŠO na rastlinah povečala ali ostala enaka. Pripravljenost za določitev novih škodljivih organizmov na rastlinah, ki zadevajo EU, je večina anketirancev ocenila kot izboljšano ali enako, poleg tega pa je večina anketirancev ocenila, da sta se tudi razumevanje in ozaveščenost zadevnih deležnikov izboljšala ali ostala enaka.

Po drugi strani sta približno dve tretjini deležnikov menili, da je razširitev sistema rastlinskih potnih listov (prehod na to novo pravilo in njegovo izvajanje ter splošna zapletenost postopka izdaje ali nadomestitve rastlinskega potnega lista) obremenjujoča in težavna, le približno četrtina pa je menila, da je sprememba obvladljiva ali da sprememb ni bilo. Tako dojemanje sprememb je lahko poleg nekaterih posebnih vidikov, ki so obravnavani v naslednjih oddelkih tega poročila, povezano s kratkim obdobjem med začetkom uporabe novih pravil in ocenjevanjem za to poročilo (december 2019–februar 2021).

Da bi opredelili skupine rastlin, ki so povzročile največ tehničnih težav, so bili deležniki pozvani, naj navedejo največ tri rastline ali skupine rastlin, pri katerih so imeli največ tehničnih težav zaradi razširitve rastlinskega potnega lista na vse rastline za saditev. Prve tri skupine so bile okrasne rastline za saditev, semena in sadne rastline za saditev. Pri odgovoru na nasprotno vprašanje, tj. katere so prve tri skupine, pri katerih je bilo tehničnih težav manj, so deležniki navedli iste tri skupine, vendar z manjšim številom odgovorov.

Zaradi razširitve rastlinskega potnega lista na vse rastline za saditev je prišlo do sprememb v osebju in obsegu dela izvajalcev dejavnosti in NOVR. Učinek na obseg dela NOVR je bil večji od sprememb osebja. To je mogoče pojasniti z dejstvom, da so nekatere institucije dosegle zgornjo mejo števila zaposlenih, ki ga kljub povečanemu obsegu dela ni bilo mogoče povečati. Sprememba ni enotno vplivala na osebje izvajalcev dejavnosti, saj jih več kot polovica ni navedla nobenih sprememb ali mnenja, preostali pa so navedli oboje, tj. povečanje ali zmanjšanje. Vendar je obseg dela povečala več kot polovice izvajalcev dejavnosti, ki so izpolnili vprašalnik.

3DRUGI ELEMENTI SISTEMA RASTLINSKEGA POTNEGA LISTA, ZAJETI V VPRAŠALNIKU

3.1Usklajena oblika rastlinskega potnega lista

S členom 83 Uredbe (EU) 2016/2031 je bila uvedena enotna oblika rastlinskega potnega lista za vse države članice, da se zagotovijo enotni pogoji za izvajanje Uredbe. Zdi se, da so deležniki to spremembo sprejeli, saj jih je večina, ki je odgovorila na vprašalnik, menila, da je bil prehod na to novo zahtevo obvladljiv ali enostaven. Prav tako sta bila izvajanje in zapletenost te spremembe ocenjena precej pozitivno, saj so deležniki, ki so odgovorili na vprašalnik, poslali več pozitivnih kot negativnih odgovorov.

Zaradi usklajene oblike rastlinskega potnega lista je prišlo do sprememb osebja in obsega dela izvajalcev dejavnosti in NOVR. Sprememba je imela podoben učinek na osebje in obseg dela izvajalcev dejavnosti, vendar je imela večji učinek na obseg dela NOVR.

3.2Namestitev rastlinskega potnega lista na prodajno enoto

S členom 88 Uredbe (EU) 2016/2031 je bila uvedena obveznost izvajalcev poslovnih dejavnosti, da rastlinski potni list namestijo na prodajno enoto rastlin, rastlinskih proizvodov in drugih predmetov, preden se premikajo po ozemlju Unije, da bi se povečala sledljivost rastlin, zmanjšalo tveganje za premike škodljivih organizmov na rastlinah in povečalo priznavanje sistema EU za zdravje rastlin med deležniki. Iz odgovorov deležnikov v vprašalniku je razvidno, da je bila to ena od najtežjih sprememb, uvedenih z Uredbo, in je morda eden od razlogov, zakaj je večina deležnikov razširitev sistema rastlinskih potnih listov na vse rastline za saditev ocenila kot obremenjujočo in težavno (glej oddelek 2).

Prehod na to novo zahtevo je 65 % deležnikov ocenilo kot obremenjujoč ali zelo obremenjujoč, njeno izvajanje je zapleteno ali veliko bolj zapleteno (v primerjavi s prejšnjimi zahtevami) za 81 % deležnikov, postopek izdaje ali zamenjave rastlinskega potnega lista pa je zahtevnejši za polovico deležnikov.

Izkazalo se je tudi, da je rastlinski potni list težko namestiti na nekatere vrste rastlin, kot so zvitki trave, hlodi lesa, pošiljke z več majhnimi partijami, partije z več vrstami ali več vrstami v enem loncu.

Medtem ko so NOVR menile, da je namestitev rastlinskega potnega lista na prodajno enoto koristna in da je prispevala k večjemu preprečevanju, pa so imeli izvajalci dejavnosti nasprotno mnenje (nekoristna in ni prispevala k večjemu preprečevanju). Zato so izvajalci dejavnosti predlagali, da se rastlinski potni list vključi v dostavne dokumente, kot so računi, in da se uvede elektronska različica rastlinskega potnega lista.

Zaradi namestitve rastlinskega potnega lista na prodajno enoto je prišlo do sprememb osebja in obsega dela izvajalcev dejavnosti in NOVR. Ta sprememba je bolj vplivala na obseg dela NOVR kot izvajalcev dejavnosti.

Zahteva, da se rastlinski potni list namesti na prodajno enoto, je poleg upravnega bremena pomenila dodatne stroške in čas za izvajalce dejavnosti in dobavno verigo, zlasti za nekatere vrste materialov ali zaradi potrebe po novih informacijskih sistemih ali opremi. Poleg tega so vsi deležniki odgovorili, da se je zaradi prehoda na nova pravila o rastlinskem potnem listu pojavila potreba po intenzivni komunikaciji za obveščanje izvajalcev dejavnosti.